Diari Oficial de la Generalitat Valenciana


Sumari del DOGV 7196, del 21-01-2014 (2014/361)

RESOLUCIÓ de 8 de gener de 2014, del director general de Justícia, per la qual es resol inscriure la modificació dels Estatuts del Col·legi Territorial d'Administradors de Finques de València i es disposa la seua publicació.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7196

Data del DOGV
:   21-01-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/361


Data del document
:   08-01-2014

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 8 de gener de 2014, del director general de Justícia, per la qual es resol inscriure la modificació dels Estatuts del Col·legi Territorial d'Administradors de Finques de València i es disposa la seua publicació. [2014/361]  
Vist l'expedient de modificació estatutària instruït a instàncies del Col·legi Territorial d'Administradors de Finques de València, inscrit amb el número 1 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en què se sol·licita la inscripció de la seua modificació estatutària en este Registre, atenent els següents  
  
Fets  
Primer. Els Estatuts del Col·legi Territorial d'Administradors de Finques de València van ser aprovats per Resolució de 18 de setembre de 2007, del director general de Justícia i Menor, de la Conselleria de Justícia i Administracions Públiques (DOCV 5612, 3.10.2007).  
Segon. El president del Col·legi Territorial d'Administradors de Finques de València va presentar, en data 27 de desembre de 2012, una sol·licitud d'inscripció de la modificació dels Estatuts del Col·legi Territorial d'Administradors de Finques de València en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Tercer. El Servici d'Entitats Jurídiques, adscrit a la Direcció General de Justícia, en data 10 d'abril de 2013, va remetre un ofici de requeriment a l'esmentat Col·legi, ja que no es va adjuntar a la sol·licitud d'inscripció el certificat del secretari, amb el vistiplau del president, sobre el corresponent acord de la modificació dels Estatuts.   
Quart. Després de les oportunes esmenes, amb data 29 d'octubre de 2013, va tindre entrada en el Registre de la Conselleria de Governació i Justícia un escrit del president del Col·legi Territorial d'Administradors de Finques de València, pel qual es remetia el text final dels articles modificats i el certificat del secretari, amb el vistiplau del president, sobre l'esmentat acord.   
Quint. La modificació al text estatutari va ser aprovada per la Junta General Extraordinària del Col·legi en les sessions de 22 de juny de 2012 i 28 de juny de 2013, segons el certificat expedit el dia 19 de setembre de 2013 per la secretària del Col·legi, amb el vistiplau del president.  
Sext. La modificació estatutària la inscripció de la qual se sol·licita fa referència al canvi de redacció dels articles 4, 5, 7, 8, 11, 12, 14, 15, 17, 20, 24, 50, 53, 54, 60.1, 61, 62, 63, 64, 67, 69, 70, 71, 80 i 81, els quals queden redactats, literalment, com seguix:  
  
«Article 4. Finalitats essencials  
Són finalitats essencials del Col·legi l'ordenació de l'exercici de la professió; la representació institucional exclusiva d'esta mentres per llei no es dispose el contrari; la defensa dels interessos professionals dels col·legiats i la protecció dels interessos dels consumidors i usuaris dels servicis dels seus col·legiats, i, en general, la més adequada prestació de l'activitat professional, coordinant els interessos del Col·legi i els seus afiliats amb el possible servici a la societat, tot això sense perjuí de la competència de l'Administració pública per raó de la relació funcionarial.  
  
Article 5. Funcions del Col·legi  
En el compliment de les seues finalitats, corresponen al Col·legi les funcions següents:  
1) Ordenar, en l'àmbit de la seua competència, l'activitat professional dels col·legiats i la protecció dels interessos dels consumidors i usuaris dels servicis dels seus col·legiats, funcions que comporten vetlar per l'ètica i la dignitat professional i pel respecte degut als drets dels consumidors o usuaris, en particular per mitjà de l'exigència de les normes deontològiques en l'exercici de la professió i l'exercici de les facultats disciplinàries.  
2) Posseir, en el seu àmbit territorial, la representació i la defensa de la professió davant de les administracions públiques, corporacions, tribunals i particulars, amb plena legitimació per a ser part en els litigis i les qüestions que afecten els interessos professionals i col·legials, i exercir el dret de petició, d'acord amb la llei.  
3) Exercir la representació que establisquen les lleis per al compliment de les seues finalitats.  
4) Facilitar als tribunals la llista de col·legiats que puguen ser requerits per a intervindre com a pèrits, o designar-los per si mateixos, segons siga procedent.  
5) Organitzar i promoure activitats o servicis comuns d'interés per als col·legiats, de caràcter professional, formatiu, cooperatiu i altres d'anàlegs.  
6) Organitzar cursos i la resta d'actes encaminats a la formació permanent professional.  
7) Complir i fer complir als col·legiats l'ordenament jurídic quan afecte la professió, els estatuts, els reglaments i les normes adoptats pel Col·legi en matèria de la seua competència.  
8) Adoptar les mesures conduents a evitar i reprimir l'intrusisme professional mentres la llei no dispose el contrari.  
9) Promoure el respecte i la col·laboració entre els col·legiats, impedint la competència deslleial entre ells i intervenint en via de conciliació o arbitratge en les qüestions d'índole professional que se susciten entre els col·legiats.  
10) Establir sistemes alternatius de resolució de conflictes, com ara l'arbitratge, la mediació o la conciliació, especialment en matèria immobiliària, tant per als col·legiats com per a terceres persones que ho sol·liciten. I amb este objecte, instituir els corresponents tribunals o centres que els administren, formant o seleccionant els àrbitres i els mediadors que els componguen, de conformitat amb les lleis vigents en cada moment. La seua creació haurà d'aprovar-se per acord de la Junta General de Col·legiats, a proposta de la Junta de Govern, que amb esta finalitat podrà elaborar i aprovar, o modificar, els reglaments oportuns en matèria d'arbitratge i mediació, o l'adhesió a codis de conducta.  
11) En particular, resoldre per mitjà dels sistemes alternatius assenyalats en el número 10, a instàncies de les parts interessades, les discrepàncies sorgides o que puguen sorgir sobre el compliment de les obligacions que dimanen dels treballs realitzats pels col·legiats en l'exercici de la seua professió.  
12) Determinar les obligacions econòmiques dels col·legiats i administrar els recursos del Col·legi.  
13) Atendre les sol·licituds d'informació sobre els seus col·legiats i sobre les sancions fermes que se'ls imposen, així com les peticions d'inspecció o investigació que els formule qualsevol autoritat competent d'un Estat membre de la Unió Europea en els termes que preveuen les lleis.  
14) Atendre les queixes i les reclamacions presentades pels col·legiats, o per part dels consumidors i usuaris, referides a l'activitat col·legial o professional dels col·legiats que hagueren contractat els seus servicis professionals, així com per associacions i organitzacions de consumidors i usuaris en la seua representació o en defensa dels seus interessos.  
15) Disposar, adoptar i incorporar les tecnologies necessàries perquè els professionals i els consumidors i usuaris puguen, a través d'una finestreta única, realitzar els tràmits i obtindre la informació a què fa referència la Llei de Col·legis Professionals.  
16) Totes les altres funcions orientades a promoure i beneficiar els interessos col·legials o professionals, o les que dispose o reconega la legislació aplicable.  
  
Article 7. Relacions orgàniques  
El Col·legi es relacionarà amb l'Administració autonòmica de la Comunitat Valenciana a través de la conselleria que corresponga.  
En la seua relació amb el Consell General Estatal i, si és el cas, amb l'autonòmic, caldrà ajustar-se al que disposen les seues normes respectives, sent prelatives les autonòmiques.  
  
Article 8. Definició  
Tindran la consideració d'administrador de finques, als efectes d'estos Estatuts, les persones físiques que reunint els requisits exigits per la normativa d'aplicació i en estos Estatuts, exercisquen professionalment l'activitat d'administració de finques, ja siguen rústiques o urbanes.   
Al este efecte, s'entendrà que exercixen professionalment l'esmentada activitat les persones físiques que, de forma habitual i constant, amb despatx obert a este efecte i amb preparació adequada, destinen la totalitat o part del seu treball a administrar finques rústiques o urbanes, propietat de tercers, en benefici d'estos, amb subjecció a les lleis i a estos Estatuts, i vetlen per l'interés comú i meriten els corresponents honoraris professionals.   
  
Article 11. Requisits  
1. Per a exercir la professió d'administrador de finques s'exigix estar incorporat al Col·legi Professional mentres per llei no es dispose el contrari, i serà suficient que estiga incorporat a un dels col·legis territorials d'Espanya de conformitat amb la Llei de Col·legis Professionals. En el cas de desplaçament temporal d'un professional d'un altre Estat membre de la Unió Europea, caldrà ajustar-se al que disposa l'aplicació del dret comunitari relativa al reconeixement de qualificacions.  
2. Per a incorporar-se, hauran de complir-se els requisits següents:  
a) Per a exercir la professió d'administrador de finques s'exigix ser de nacionalitat espanyola, de la Unió Europea o d'algun Estat signatari de l'acord sobre l'espai econòmic europeu, o de qualsevol altre país sempre que complisca els altres requisits de titulació exigibles.   
  
b) Ser major d'edat.  
c) Estar en possessió del títol d'Administrador de Finques.  
d) No tindre antecedents penals que inhabiliten per a l'exercici professional.  
e) Satisfer la quota d'ingrés, la fiança exigible als col·legiats exercents i les altres obligacions econòmiques establides, amb subjecció, si és el cas, als límits establits en les lleis.  
f) Complir totes les obligacions fiscals o de qualsevol tipus que siguen exigibles legalment per a l'exercici professional.  
  
Article 12. Altes  
1. No podrà negar-se la incorporació al Col·legi als que tinguen els requisits exigibles per a això en estos Estatuts, ni tampoc podrà limitar-se el nombre dels col·legiats.  
2. És competència de la Junta de Govern la decisió sobre les sol·licituds d'incorporació, que haurà de regir-se pels principis d'igualtat de tracte i no discriminatori.  
Les resolucions que deneguen o suspenguen la incorporació al Col·legi hauran d'estar fonamentades i s'hauran de notificar als sol·licitants, els quals podran interposar el potestatiu recurs de reposició davant del Col·legi o el recurs d'alçada en el termini d'un mes, davant del Consell Valencià de Col·legis d'Administradors de Finques, i el resoldrà la Junta de Govern en el mateix termini.  
  
Article 14. Drets  
Tots els col·legiats tindran els drets següents:  
a) Participar activament en la vida corporativa, exercitant els drets de vot, petició i accés als càrrecs directius.  
b) Ser defés pel Col·legi en l'exercici professional o amb motiu d'este, després de l'acord previ discrecional de la Junta de Govern.  
c) Ser representats i assistits pels servicis jurídics, si la Junta ho considera convenient, a fi de presentar accions relacionades amb l'exercici professional davant d'autoritats, tribunals, entitats o particulars.  
  
d) Presentar al Col·legi les proposicions que considere convenients per a la professió o el Col·legi.  
e) Formular queixes contra l'actuació de qualsevol dels membres dels òrgans de govern del Col·legi, en l'exercici del seu càrrec, i promoure el vot de censura contra estos.  
f) Utilitzar els servicis que establisca el Col·legi en benefici dels col·legiats.  
g) Percebre una compensació econòmica per la prestació dels seus servicis professionals.  
h) Exercir la seua activitat en tot el territori de l'Estat, en els termes establits en la Llei de Col·legis Professionals. Quan el col·legiat exercisca l'activitat en un altre col·legi quedarà subjecte a este quant a les competències d'ordenació i potestat disciplinària que es deriven de la seua actuació en el seu àmbit territorial.  
i) Exercir els drets que es deduïsquen d'estos Estatuts i la resta de disposicions aplicables.  
Article 15. Obligacions  
Tots els membres del Col·legi, siguen o no exercents, tindran com a obligació:  
a) Complir el que disposen estos Estatuts, reglaments i la resta d'acords i normes col·legials.  
b) Assistir a les juntes generals i a la resta d'actes corporatius.  
c) Acceptar l'exercici de les comeses que li encarreguen els òrgans de govern.  
d) Abonar puntualment les quotes que s'establisquen, ordinàries o extraordinàries, constituir les fiances assenyalades per als exercents, i les derrames per a alçar les càrregues col·legials, qualsevol que siga la seua naturalesa, del mode que determine la Junta General, una disposició estatutària o qualsevol altra legalment aplicable, amb subjecció, si és el cas, als límits establits en les lleis.  
e) Comunicar al Col·legi, de forma clara, directa, individualitzada i fefaent els canvis de residència i domicili.  
f) Denunciar al Col·legi els actes d'intrusisme, competència deslleial i l'exercici professional per part d'administradors no exercents.  
g) Complir la seua professió amb diligència, ajustant la seua actuació als principis de la confiança i la bona fe amb els seus clients, respectant i acatant les altres normes deontològiques i aplicant la tècnica professional adequada al cas.  
h) Desenrotllar amb respecte i cortesia les seues relacions amb els seus companys i membres dels òrgans de govern del Col·legi.  
  
Article 17. Associació d'administradors  
L'exercici professional en forma societària es regirà pel que preveuen les lleis.  
  
Article 20  
El Col·legi estarà regit per una Junta de Govern, constituïda pel president, un vicepresident, un secretari, un tresorer, un comptador-censor i un nombre de vocals no inferior a cinc ni superior a huit.  
Correspon a la Junta de Govern, en general, assumir, promoure i realitzar totes les funcions atribuïdes al Col·legi, excepte les que són competència de la junta general, així com executar els acords d'esta, i en particular podrà:  
1) Aprovar, denegar o suspendre la incorporació de nous col·legiats i acordar les baixes en els casos que siga procedent.  
2) Sancionar les actuacions irregulars dels col·legiats per l'incompliment de les seues obligacions professionals, bé es deduïsquen d'estos Estatuts o de qualsevol altra norma exigible, i exercir les accions disciplinàries que corresponguen.  
3) Defendre els col·legiats en els casos que considere justos, davant d'autoritats o tribunals, com a conseqüència de la seua actuació professional.  
4) Mediar en els conflictes que puguen sorgir entre col·legiats per qüestions professionals, quan així se sol·licite per algun d'ells.  
5) Premiar i distingir els administradors que sobreïsquen en l'exercici de la professió i en la prestació de servicis al Col·legi.  
6) Facilitar informació als col·legiats sobre qüestions d'interés professional, corporatiu o col·legial.  
7) Procurar que en l'exercici professional siguen respectades les normes i les condicions adequades per a no menyscabar el prestigi de la professió, i exercir les accions corresponents per a això.  
8) Impedir l'exercici de la professió als que l'exerciren sense tindre els requisits legals necessaris.  
9) Perseguir, si és el cas, l'intrusisme, així com les persones que col·laboren o faciliten l'irregular exercici de la professió.   
10) Executar i fer complir els acords adoptats per la Junta General.  
  
11) Determinar l'import de la quota d'incorporació dels col·legiats, la quota ordinària i les extraordinàries, així com les derrames que es consideren necessàries, i la quantia de les fiances exigibles als col·legiats exercents. Estes obligacions econòmiques requeriran l'aprovació de la Junta General de col·legiats.  
12) Recaptar i administrar els fons del Col·legi.  
13) Elaborar els pressupostos i rendir el compte anual.  
14) Nomenar, separar i destinar els empleats del Col·legi.  
15) Convocar eleccions per a la provisió i renovació de càrrecs de la Junta de Govern.  
16) Proveir provisionalment les vacants que es produïsquen en els càrrecs de la Junta de Govern, fins a l- elecció definitiva.  
17) Convocar juntes generals ordinàries o extraordinàries, incloent-hi en l'orde del dia les qüestions que considere oportunes.  
18) Nomenar les comissions que considere necessàries per a responsabilitzar els encàrrecs i els treballs que estime convenients.  
19) Establir els servicis col·legials, tant d'assessorament al Col·legi i als col·legiats, com d'atenció a estos i als consumidors i usuaris. El servici d'atenció als col·legiats i als consumidors i usuaris resoldrà les queixes o les reclamacions presentades pels col·legiats, o per qualsevol consumidor o usuari, bé per escrit, o per via electrònica i a distància, segons siga procedent d'acord amb la Llei de Col·legis Professionals, bé informant sobre els sistemes de resolució de conflictes, bé remetent l'expedient a la Comissió Deontològica o Disciplinària, bé amb l'arxivament en el cas de queixa o reclamació no raonada, o bé adoptant qualsevol altra decisió d'acord amb Dret. Per denúncia raonada haurà d'entendre's la queixa o la reclamació que descriu comportaments o conductes susceptibles d'integrar una infracció de caràcter disciplinari.   
  
20) Proposar a les administracions públiques i autoritats suggeriments i estudis que es consideren beneficiosos per al sector immobiliari, col·laborant amb estes en les qüestions tècniques i en les altres relacionades amb les finalitats pròpies del Col·legi, quan redunden en benefici del bé comú.  
21) Portar a terme totes les altres funcions atribuïdes al Col·legi no ressenyades en els apartats anteriors i que no estiguen expressament reservades a la Junta General, bé es continguen en estos Estatuts o en qualsevol altra disposició legalment aplicable.  
  
Article 24. El secretari  
Correspon al secretari:  
a) Redactar i firmar els escrits de citació per a tots els actes del Col·legi, seguint les instruccions del president.  
b) Instrumentar l'organització administrativa del Col·legi, comprovant el seu funcionament de manera permanent, amb especial atenció a la posada al dia del registre i els expedients de col·legiats, amb el seu historial, distincions i sancions disciplinàries.  
c) Confeccionar el cens anual de col·legiats.  
d) Posseir la direcció del personal del Col·legi, i comprovar el compliment de les tasques que li correspon.  
e) Rebre totes les comunicacions i la correspondència, donant compte a qui siga procedent, i firmar els escrits la firma dels quals no corresponga al president.  
f) Intervindre en la realització de totes les operacions bancàries i firmar-les, conjuntament amb el president.  
g) Autoritzar amb la seua firma, amb el vistiplau del president, els certificats i la resta de documents col·legials.  
h) Tindre a càrrec seu el segell i la documentació del Col·legi.  
i) Informar la Junta de Govern de totes les qüestions d'interés i proposar les mesures que estime convenients.  
j) Elaborar la memòria anual amb subjecció al principi de transparència en la gestió del Col·legi, el contingut de la qual haurà d'estar integrada, almenys, per la informació a què fa referència la Llei de Col·legis Professionals.  
k) Donar fe i estendre les corresponents actes de recepcions i entregues de documentació que el Col·legi accepte en depòsit, amb la justificació prèvia de la seua necessitat, pagant els gastos de depòsit el depositari, llevat que haja sigut objecte de pacte pels interessats, i en este cas el Col·legi podrà exigir directament estos gastos directament de qui resulte obligat. Excepcionalment, el secretari podrà delegar esta funció en algun membre de la Junta de Govern.  
  
Article 50  
1. Les juntes generals extraordinàries seran competents per a proposar l'aprovació o la modificació dels Estatuts i aprovar els reglaments de règim interior, vots de censura a la junta de govern o a algun dels seus membres; adquisició, venda i gravamen de béns immobles; pressupostos i derrames extraordinàries; quantia de les fiances col·legials; peticions als poders públics i qualsevol altra qüestió que per la seua importància i urgència així ho requerisca.  
2. Quan els assumptes enunciats en el número anterior coincidisquen en el temps quan tinga lloc la Junta General Ordinària, podran incloure's en l'orde del dia d'esta, excepte la proposta d'aprovació o modificació d'Estatuts, que necessitaran l'acord en la Junta General Extraordinària convocada a este només efecte, i que caldrà un quòrum d'assistència del 25 % de col·legiats que, si no n'hi ha, farà necessària una segona Junta General, també Extraordinària, que podrà adoptar acords per majoria simple d'assistents, sense quòrum especial.  
  
Article 53. Principis generals  
a) Estes normes s'encaminen a conformar l'actitud dels administradors de finques en l'exercici de la seua activitat i constituïxen el seu codi moral professional en les seues relacions amb els clients, companys i Col·legi.  
b) Amb independència de la tècnica professional, l'administrador de finques ha d'exercir la seua activitat, d'essencial caràcter humanista, amb una conducta moral professional impecable, subjecte als imperatius de la bona fe, la confiança, el respecte i la responsabilitat, anteposant els legítims interessos que té encomanats a qualsevol altre, i conjugant, en l'exercici professional, la ciència amb la consciència.  
c) En l'exercici de la seua activitat professional, l'administrador de finques està obligat a actuar aplicant la tècnica professional i relativa al cas, per a la qual cosa prestarà atenció a la seua permanent i adequada formació, per mitjà de l'estudi i coneixement de les matèries, doctrines i experiències imprescindibles per al correcte exercici professional.  
d) Independentment de l'actuació tècnica, l'administrador de finques acomodarà la seua actitud professional a les normes ètiques i morals, i a la realitat social, i, en tot cas, tindrà present l'actuació en consciència aplicant lliurement i raonablement les solucions més adequades a la moral usual, i més respectuoses per als interessos individuals i socials, i qualssevol altres que tinguera encarregats.  
e) L'administrador de finques ha de respectar el principi de la probitat professional, i les seues actuacions estaran basades en la rectitud, la integritat i l'honestedat, conformant una actitud i conducta ordenada i sense tatxa que no minven l'honor i dignitat professionals.  
f) En la seua actuació, l'administrador de finques ha de rebutjar qualsevol pressió o ingerència alienes que puguen limitar la seua llibertat professional i procurar beneficis injustos a uns clients, en perjuí d'altres.  
g) L'exercici de la professió l'ha de prestar personalment el titular, sense perjuí de les col·laboracions i ajudes administratives o d'una altra classe necessàries per al bon funcionament del seu despatx. Cap administrador de finques ha de permetre que s'use el seu nom o servicis professionals de manera que faça possible la practica professional a persones que no estiguen legalment autoritzades.  
h) Els professionals col·legiats hauran d'ajustar la seua conducta en matèria de comunicacions comercials al que disposa la llei, amb la finalitat de salvaguardar la independència i la integritat de la professió, així com, si és el cas, el secret professional.  
  
Article 54. Relació amb els clients  
a) La relació dels administradors de finques amb els seus clients ha de desenrotllar-se sota els principis bàsics de la confiança i la bona fe, protegint i promovent els seus legítims interessos, però també tenint en compte els drets de totes les parts intervinents.  
b) En l'exercici de l'encàrrec professional, l'administrador de finques ha de ser diligent, executant puntualment els treballs adequats en cada moment de la millor manera possible, segons la naturalesa del cas i les instruccions que poguera haver rebut; ha de guardar secret de les informacions que de qualsevol manera arriben al seu coneixement amb motiu de l'encàrrec professional, encara després d'acabat este; està obligat a donar compte de les seues operacions en els béns que li han sigut encarregats professionalment i a practicar les liquidacions i abonar els saldos puntualment en els períodes convinguts.  
c) En l'administració de comunitats, l'administrador procurarà mantindre la millor relació i convivència entre els propietaris, i aprofitarà per a això les gestions i les solucions amistoses, i evitarà quan siga possible l'aplicació d'altres mesures coactives.  
d) Quan l'administrador de finques cesse en la prestació dels servicis professionals, per revocació o renúncia, com a regla general haurà de fer entrega al client de la documentació, practicar la liquidació i abonar els saldos que siguen procedents, si és el cas, en un termini màxim de trenta dies des de la comunicació del cessament o renúncia.  
  
  
Article 60  
1. Incoat el procediment disciplinari per l'òrgan competent d'acord amb el que establix l'article 68 d'este òrgan, i en resolució motivada i amb audiència prèvia de l'interessat, este podrà acordar com a mesura cautelar la suspensió provisional del col·legiat afectat en l'exercici de la seua professió, sempre que este col·legiat siga objecte d'inculpació en un procés penal, i amb independència que, a més, es dispose la suspensió del procediment de conformitat amb el que establix l'article 59.  
  
2. La resolució que acorde esta suspensió provisional haurà de ser notificada al col·legiat afectat d'acord amb el que assenyala l'article següent.  
  
Article 61  
1. El procediment disciplinari es regularà pel que establix esta Secció i, subsidiàriament, en allò no previst en esta, per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En tot cas, seran d'obligat compliment els principis continguts en el seu títol IX.  
  
2. Les notificacions es podran adreçar al domicili professional que el col·legiat tinga comunicat al col·legi, sense perjuí de la responsabilitat que poguera existir pel fet de no haver comunicat al Col·legi en la forma establida en l'article 15.e) el canvi o el trasllat del domicili professional. En tot cas, s'haurà de tindre present el que disposen els apartats 1), 2) i 3) de l'article 59 de la Llei 30/1992.  
També podrà realitzar-se la notificació o comunicació directament per mitjans telemàtics, com ara correu electrònic o fax, en el cas que el col·legiat haguera facilitat al Col·legi estes dades sense expressa manifestació prèvia, o durant el procediment, contrària a la utilització d'estos mitjans de comunicació. En qualsevol cas, s'han de complir els requisits establits per la Llei 11/2007, de 22 de juny, d'Accés Electrònic dels Ciutadans als Servicis Públics, o la norma que la substituïsca, complemente o desplegue.  
En el cas que no es puga efectuar la notificació per cap de les formes anteriors, intentada almenys en dos ocasions, s'entendrà efectuada als quinze dies de la inserció de la notificació en la finestreta única del Col·legi per no ser possible la seua notificació per altres mitjans de conformitat amb l'article 10, lletra c, de la Llei de Col·legis Professionals, i als efectes que el col·legiat afectat puga conéixer i rebre la notificació dels expedients disciplinaris.  
3. Els terminis continguts en esta Secció podran ser prorrogables per acord de la Comissió Disciplinària, abans del seu venciment i de forma motivada, sense que s'hi puga interposar recurs.  
Este acord haurà de ser notificat al col·legiat afectat qui podrà al·legar el que li convinga als efectes d'incorporació al procediment i la seua resolució.  
  
Article 62  
Els col·legiats immersos en un procediment disciplinari tindran els drets següents:  
a) A la presumpció d'innocència.  
b) A ser degudament notificats d'acord amb el que establix esta Secció, i al que establix l'article 135 i concordants de la Llei de Règim Jurídic de les Administracions Públiques i del Procediment Administratiu Comú. A través de la finestreta única del Col·legi, els col·legiats, ja siguen denunciants o denunciats, podran conéixer l'estat de tramitació dels procediments i rebre la corresponent notificació dels actes de tràmit preceptius i la resolució dels expedients disciplinaris.  
c) A no declarar en procediments oberts en contra seua, i a formular al·legacions i utilitzar els mitjans de defensa en la forma i amb l'abast que els està reconeguda en estos Estatuts.  
d) Als altres drets reconeguts per la Llei 30/1992.  
  
Article 63  
Les faltes disciplinàries, es qualificaran en molt greus, greus i lleus.  
  
1. Són faltes molt greus:  
a) La falta de probitat material.  
b) La condemna per conducta constitutiva de delicte dolós, en qualsevol grau de participació, com a conseqüència de l'exercici de la professió, així com els actes o omissions que constituïsquen ofensa greu a la dignitat de la professió, a les regles ètiques que les governen i als deures establits en estos Estatuts.   
c) Encobrir l'intrusisme, prestant el seu nom per a l'exercici professional a persones que no reunisquen els requisits legals per a això.  
d) En el cas de l'exercici professional en forma societària, la infracció greu de les normes aplicables a estes formes societàries.  
e) La reiteració en la comissió d'una falta greu.  
2. Són faltes greus:  
a) La competència deslleial.  
b) Faltar al respecte degut o formular imputacions injustificades als seus companys o als membres dels òrgans de govern del Col·legi.  
  
c) Fer-se càrrec de l'administració d'una finca sense obtindre la vènia de l'anterior administrador.  
d) La infracció de les normes professionals i deontològiques de la professió, quan estes reuniren els requisits de certesa i publicitat.  
e) Ocultar al Col·legi la seua situació d'exercent.  
f) La incompareixença davant dels òrgans col·legials, quan siga requerit per a això, o no contestar per escrit als requeriments que, almenys en dos ocasions, li formule el Col·legi.  
g) En el cas de l'exercici professional en forma societària, la infracció lleu de les normes legals aplicables a estes formes societàries.  
h) La utilització de qualsevol tipus de publicitat que no respecte la norma establida sobre esta en l'article 16 dels presents Estatuts.  
  
i) L'incompliment greu de les obligacions derivades del contingut dels Estatuts, reglaments i la resta de disposicions professionals, llevat que expressament tinguera una altra qualificació disciplinària distinta.  
j) L'incompliment dels deures professionals, especialment quan es deriven perjuís de qualsevol classe als clients, o menyscaben el prestigi i la dignitat professionals.  
k) La reiteració o reincidència en la comissió de faltes lleus.  
3. Són faltes lleus:  
a) El retard en el compliment dels seus deures professionals o col·legials.  
b) La lleugera incorrecció amb els seus companys o components dels òrgans de govern del Col·legi.  
c) Rebutjar la comesa que li encarreguen els òrgans del Col·legi.  
  
d) L'incompliment reiterat de les instruccions corporatives de caràcter general sobre enquestes, estadístiques i informes o qualsevol altra actitud demostrativa de persistent falta de col·laboració col·legial.  
e) No donar compte dels canvis de domicili o de qualsevol altra circumstància que puga tindre legítim interés per al Col·legi, en la forma establida en l'article 15.e) d'estos Estatuts.  
f) La no-devolució de la targeta professional per part del col·legiat quan cesse en qualitat d'exercent.  
g) En general, l'incompliment per descuit o negligència excusable dels deures que no tinguen assenyalada una altra qualificació disciplinària més greu.  
  
Article 64  
1. Sancions. Per raó de les faltes assenyalades, podran imposar-se les sancions següents:  
a) Inhabilitació permanent per a l'exercici de la professió o pèrdua de la condició de col·legiat.  
b) Suspensió professional de la professió per un termini superior a tres mesos i menys de dos anys.  
c) Multa, en quantia màxima de 600 - i mínima de 60 ?.  
d) Amonestació pública.  
e) Amonestació privada o per escrit.  
2. La imposició d'alguna de les sancions assenyalades en les lletres a, b, c i d a un col·legiat que fóra membre de la Junta de Govern portarà automàticament el cessament en este càrrec.  
3. La inhabilitació permanent i la suspensió professional únicament s'imposaran per faltes molt greus.  
La sanció assenyalada en l'apartat c podrà imposar-se tant per les faltes molt greus com per les greus, i podran sancionar-se estes últimes també amb la fixada en l'apartat d.  
Les faltes lleus només podran corregir-se amb la sanció prevista de l'apartat e.  
  
Article 67  
El procediment s'iniciarà per queixa o per reclamació raonada, presentada en el servici d'atenció als col·legiats i als consumidors o usuaris, del Col·legi. També la podran iniciar d'ofici els òrgans competents del Col·legi.  
  
Article 69  
En el cas que s'inicie per denúncia raonada, la Comissió Disciplinària podrà acordar l'arxivament directe si, al seu parer, no hi ha indicis racionals quant a la possible existència d'infracció disciplinària. En qualsevol altre cas, s'acordarà l'obertura de diligències prèvies. L'acord relatiu a l'arxivament directe serà notificat al col·legiat denunciat i al denunciant, amb menció dels recursos que siguen procedents.  
  
Article 70  
L'obertura de diligències prèvies suposarà la pràctica de totes aquelles que la Comissió Disciplinària considere com a necessàries amb vista a l'esbrinament i comprovació dels fets i persones responsables, i no podrà tindre una duració superior a trenta dies. Durant la tramitació d'estes diligències la Comissió podrà traslladar els escrits d'al·legacions o qualsevol altre document als denunciants o denunciats, a fi d'obtindre la major informació possible amb vista a una correcta resolució d'estes. En qualsevol moment de la seua tramitació, i sempre abans de l'acord de la Junta respecte a l'obertura de l'expedient, el president de la Comissió podrà, quan considere que no hi ha responsabilitat disciplinària, de forma motivada i donant compte posteriorment a la Junta, ordenar el sobreseïment i l'arxivament del procediment. Este acord serà notificat al col·legiat denunciat i al denunciant, amb menció dels recursos que siguen procedents.  
  
Article 71  
1. En el cas que la Comissió entenga que hi ha una possible responsabilitat disciplinària, elevarà les diligències a la Junta de Govern del Col·legi a fi que acorde el que siga procedent sobre l'obertura d'expedient i la designació d'instructor i secretari o, si és el cas, per a imposar les sancions per falta lleu d'acord amb el que establix l'article 64.  
  
L'acord de la Junta relatiu a l'obertura d'expedient i les anteriors designacions seran notificades al denunciant i al denunciat, així com a l'instructor i al secretari.  
2. Una vegada que l'instructor i el secretari accepten el càrrec, només podran ser substituïts per la Junta de Govern en els casos de defunció, malaltia, renúncia i resolució favorable a l'abstenció o recusació, la competència i examen dels quals correspondrà a la Junta de Govern. No obstant això, podrà continuar el procediment exercint al mateix temps com a instructor i secretari qui d'estos no haja sigut recusat i fins que es produïsca el nou nomenament.  
3. Des del moment que l'interessat tinga coneixement de la identitat de l'instructor i el secretari designats, i en qualsevol moment de la tramitació del procediment, podrà exercir el dret de recusació.  
  
  
Article 80  
Contra les resolucions que posen fi al procediment disciplinari, o en relació a una denúncia raonada la Comissió Disciplinària resolga l'arxivament directe, o el president el sobreseïment i l'arxivament del cas, d'acord amb el que establixen respectivament els articles 69 i 70 d'estos Estatuts, les parts interessades podran interposar un recurs d'alçada davant del Consell Valencià d'Administradors de Finques en el termini d'un mes des que s'hagueren adoptat o notificat i que esgotarà la via administrativa. El recurs es presentarà davant del Col·legi Territorial, el qual el remetrà al Consell Autonòmic en el termini de deu dies. Per part interessada, només als efectes de recurs, s'haurà d'entendre tant la part, si és el cas, denunciant, col·legiat, consumidor o usuari, com el col·legiat denunciat.  
  
Article 81  
Les sancions disciplinàries que s'imposen seran anotades en l'expedient personal dels col·legiats afectats, i produiran efectes en tot el territori espanyol. El Col·legi haurà d'utilitzar els oportuns mecanismes de cooperació administrativa entre autoritats competents previstos en les lleis, als efectes d'exercir les competències d'ordenació i potestat disciplinària que corresponen al col·legi i per al control efectiu dels col·legiats, com a prestadors de servicis d'acord amb les lleis vigents en cada moment.   
  
Article 86  
1. Els acords de la Junta General de Col·legiats podran ser recorreguts per la Junta de Govern o per qualsevol col·legiat davant del Consell Valencià de Col·legis d'Administradors de Finques, en el mateix termini d'un mes des que va ser adoptat.  
2. La Junta de Govern podrà suspendre immediatament l'execució dels acords recorreguts quan entenga que són greument perjudicials per al Col·legi o contraris a l'ordenament jurídic.»  
  
Fonaments de dret  
Primer. La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana i per estos Estatuts del Col·legi.  
Segon. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de l'esmentada Llei 6/1997, tenint en compte el que preveu la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia.  
  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'esta última, i la resta de disposicions complementàries de pertinent aplicació, es dicta la següent resolució:  
  
Primer  
Inscriure la modificació estatutària del Col·legi Territorial d'Administradors de Finques de València en el Registre de Col·legis Professionals i de Consells Valencians Professionals de la Comunitat Valenciana.  
  
  
Segon  
Publicar esta resolució en el Diari Oficial de la Comunitat Valenciana.  
Contra esta resolució, que posa fi a la via administrativa, es pot interposar, potestativament, un recurs de reposició davant del mateix òrgan que ha dictat l'acte, en el termini d'un mes comptador des de l'endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10, 14, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 8 de gener de 2014.- El director general de Justícia: Julián Ángel González Sánchez.